NDR มองผลงานปีนี้พลิกกำไร รับตลาดยางฟื้น-ราคาวัตถุดิบลด
NDR มองผลงานปีนี้พลิกกำไร รับตลาดยางฟื้น-ราคาวัตถุดิบลด
31 ส.ค. 2563

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า แนวโน้มผลประกอบการในครึ่งปีหลังคาดว่าจะสดใส เนื่องจากภาพรวมอุตสาหกรรมยางในและยางนอกรถจักรยานยนต์ฟื้นตัวตั้งแต่เดือนพฤษภาคมเป็นต้นมา ขณะเดียวกันราคาวัตถุดิบก็ปรับตัวลดลง
รวมถึงแผนควบคุมค่าใช้จ่ายและชะลอการลงทุนจะเป็นส่วนช่วยผลักดันให้ความสามารถในการทำกำไรของบริษัทฯอยู่ในระดับที่ดีขึ้น ทำให้คาดการณ์ว่าผลประกอบการในปีนี้จะสามารถกลับมามีกำไรได้ โดยงวด 6 เดือนแรกของปีนี้ บริษัทฯมีกำไรอยู่ที่ 6.44 ล้านบาท จากช่วงเดียวกันของปีก่อนขาดทุนประมาณ 5 ล้านบาท
“เราคาดว่าผลประกอบการปีนี้จะเป็นบวกได้ หากสถานการณ์ COVID-19 ไม่มีการระบาดเพิ่มเติม ซึ่งผลประกอบการของบริษัทเริ่มดีขึ้นอย่างต่อเนื่อง ตั้งแต่ในช่วงเดือนพฤษภาคม และกลับมาเป็นปกติในเดือนมิถุนายน สะท้อนจากผลการดำเนินงานในไตรมาส 2/2563 ที่พลิกเป็นกำไรสุทธิ 8.85 ล้านบาท จากไตรมาส 1/2563 ขาดทุนสุทธิ 2.41 ล้านบาท และทำให้งวด 6 เดือนแรกของปีนี้กำไร 6.44 ล้านบาท” นายชัยสิทธิ์ กล่าว
นายชัยสิทธิ์ กล่าวถึงมาตรการป้องกันและแก้ไขสำหรับสถานการณ์การแพร่ระบาดของ COVID-19 ว่า บริษัทฯ ยังคงเข้มงวดต่อพนักงานและผู้บริหารทุกคนให้ระมัดระวังตัวตลอดเวลา รวมถึงต้องสวมหน้ากากตลอดเวลาเมื่ออยู่ในพื้นที่สาธารณะ และมีการตรวจวัดไข้ก่อนเข้าพื้นที่บริษัทฯ